CELEX: 32014R0898
Language: sl
Date: 2014-08-18 00:00:00
Title: Izvedbena uredba Komisije (EU) št. 898/2014 z dne 18. avgusta 2014 o razveljavitvi dokončne protidampinške dajatve na uvoz aktivnega oglja v prahu s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009

19.8.2014   
            
            
               SL
            
            
               Uradni list Evropske unije
            
            
               L 244/55
            
         IZVEDBENA UREDBA KOMISIJE (EU) št. 898/2014
   z dne 18. avgusta 2014
   o razveljavitvi dokončne protidampinške dajatve na uvoz aktivnega oglja v prahu s poreklom iz Ljudske republike Kitajske po pregledu zaradi izteka ukrepa v skladu s členom 11(2) Uredbe Sveta (ES) št. 1225/2009
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 1225/2009 z dne 30. novembra 2009 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), ter zlasti člena 9 in člena 11(2) Uredbe,
   ob upoštevanju naslednjega:
   A.   POSTOPEK
   
   1.   Veljavni ukrepi
   
   
               (1)
            
            
               Svet je po protidampinški preiskavi („prvotna preiskava“) z Uredbo (ES) št. 1006/96 (2) uvedel dokončno protidampinško dajatev („dokončni protidampinški ukrepi“) na uvoz aktivnega oglja v prahu s poreklom iz Ljudske republike Kitajske („LRK“), ki se trenutno uvršča pod oznako KN ex 3802 10 00. Uveden je bil ukrep v obliki fiksne dajatve v višini 323 EUR na tono (neto teže).
            
         
               (2)
            
            
               Svet je po dveh pregledih zaradi izteka ukrepa podaljšal veljavnost ukrepov z Uredbo (ES) št. 1011/2002 (3) („prvi pregled zaradi izteka ukrepa“) oziroma z Uredbo (ES) št. 649/2008 (4) („drugi pregled zaradi izteka ukrepa“).
            
         2.   Zahtevek za pregled zaradi izteka ukrepa
   
   
               (3)
            
            
               Po objavi obvestila o bližnjem izteku veljavnosti (5) dokončnih protidampinških ukrepov je Komisija 9. aprila 2013 glede teh ukrepov prejela zahtevek za začetek pregleda zaradi izteka ukrepa v skladu s členom 11(2) osnovne uredbe. Zahtevek sta vložili družbi Cabot Norit Nederland BV in Cabot Norit (UK) Ltd („vložnika“) v imenu proizvajalcev, ki v tem primeru predstavljajo več kot 25 % skupne proizvodnje aktivnega oglja v prahu v Uniji.
            
         
               (4)
            
            
               Zahtevek je bil utemeljen s tem, da bi iztek ukrepov verjetno povzročil nadaljevanje dampinga in ponovitev škode za industrijo Unije.
            
         3.   Začetek pregleda zaradi izteka ukrepa
   
   
               (5)
            
            
               Komisija je po posvetu s svetovalnim odborom ugotovila, da obstajajo zadostni dokazi za začetek pregleda zaradi izteka ukrepa, in je zato 6. julija 2013 z obvestilom, objavljenim v Uradnem listu Evropske unije
                   (6) („obvestilo o začetku“), napovedala začetek pregleda zaradi izteka ukrepa v skladu s členom 11(2) osnovne uredbe.
            
         B.   UMIK ZAHTEVKA ZA PREGLED ZARADI IZTEKA UKREPA IN ZAKLJUČEK POSTOPKA
   
   
               (6)
            
            
               V dopisu, naslovljenem na Komisijo 7. maja 2014, sta vložnika uradno umaknila zahtevek za pregled zaradi izteka ukrepa.
            
         
               (7)
            
            
               V skladu s členom 9(1) osnovne uredbe se lahko v primeru umika zahtevka za pregled postopek zaključi, razen če taka ustavitev ne bi bila v interesu Unije.
            
         
               (8)
            
            
               V preiskavi ni bilo ugotovljeno, da taka ustavitev ni v interesu Unije. V skladu s tem je Komisija sklenila, da bi bilo treba postopek zaključiti in razveljaviti veljavno protidampinško dajatev.
            
         
               (9)
            
            
               Zainteresirane strani so bile o tem ustrezno obveščene in so imele možnost predložiti pripombe. Komisija ni prejela nobenih pripomb.
            
         
               (10)
            
            
               Komisija zato ugotavlja, da bi bilo treba protidampinški postopek v zvezi z uvozom aktivnega oglja v prahu s poreklom iz LRK v Unijo zaključiti in razveljaviti protidampinško dajatev.
            
         
               (11)
            
            
               Razveljavitev ukrepov iz te uredbe je v skladu z mnenjem odbora, ustanovljenega s členom 15(1) osnovne uredbe –
            
         SPREJELA NASLEDNJO UREDBO:
   Člen 1
   Protidampinška dajatev na uvoz aktivnega oglja v prahu, ki se trenutno uvršča pod oznako KN ex 3802 10 00 (oznaka TARIC 3802100020), s poreklom iz Ljudske republike Kitajske se razveljavi, zadevni postopek pa se zaključi.
   Člen 2
   Ta uredba začne veljati dan po objavi v Uradnem listu Evropske unije.
   
      Ta uredba je v celoti zavezujoča in se neposredno uporablja v vseh državah članicah.
      V Bruslju, 18. avgusta 2014
      
         
            Za Komisijo
         
         
            Predsednik
         
         José Manuel BARROSO
      
   
   
      (1)  UL L 343, 22.12.2009, str. 51.
   
   
      (2)  UL L 134, 5.6.1996, str. 20.
   
   
      (3)  UL L 155, 14.6.2002, str. 1, kakor je bila spremenjena z Uredbo (ES) št. 931/2003 (UL L 133, 29.5.2003, str. 36).
   
      (4)  UL L 181, 10.7.2008, str. 1.
   
   
      (5)  UL C 349, 15.11.2012, str. 19.
   
   
      (6)  UL C 195, 6.7.2013, str. 4